Cinc patafs che a fasin une vore mâl. Inte partide cul Toro, che e veve di jessi chê de sigurece de permanence in serie A – cuntune vitorie o almancul cuntun pont – l’Udin al mostre il piês di se e al zuie in perfet stîl Mer…Dacia Arena, cemût che al disarès cualchidun.
I blancs e neris a àn dome doi moments bogns, sul imprin de partide e te viertidure dal secont timp, intant che pe plui part dal incuintri l’unic colôr vivarôs che si viôt al è chel granât.
Il risultât finâl al è pesanton e just tes sôs dimensions e la situazion e torne a jessi avonde grivie e penze: a chest pont si à di sperâ che la Sampdoria e vinci cuintri dal Palermo, par che nol sedi masse di sgrisulâsi.
La partence e somee avonde buine. Intant che il Stadi Friûl al ricuarde i cuarante agns dal Orcolat e la schene drete dai furlans te ricostruzion, l’Udin al mostre di vê cussience de necessitât di fâ une biele partide. Denant di Karnezis, De Canio al met Heurtaux, Danilo e Felipe, te linie mezane a son Kuzmanovic e Badu, cun Fernandes che al poie lis dôs pontis Thereau e Matos e cun Edenilson e Adnan impegnâts tes corsiis laterâls: no son Wague, Zapata e Widmer e la lôr mancjance – soredut chê dal svuizar – si le sintarà a fuart.
Tai prins minûts i parons di cjase a riscjin alc suntun erôr di Heurtaux e duncje suntune iniziative di Martinez, ma a rivin ancje a meti dongje une buine ocasion cun Edenilson par Matos, che però no le siere cemût che al covente. Al è il principi de fin: l’Udin al cale cul passâ dal timp, in tiermins di zûc e di caratar, e il Toro al cjape ad in plen il control de partide.
I turiniscj a àn il balin in man, ma a àn di metile dentri dôs voltis par rivâ a fâ la prime segnadure: il prin tentatîf lu fâs Bellotti suntun cross di Acquah, cun Fabbri e i siei colaboradôrs che a calcolin la sô tant che une posizion di fûr zûc; il secont, chel bon, lu firme Jansson, che suntun corner tirât di Gaston Silva al salte plui indalt di ducj e al bat Karnezis.
L’Udin al stente tal meti adun une cualsisedi forme di reazion, intant che il Toro al manten la sô posizion di dominance. Cussì i ospits a rivin a dopleâ il vantaç cu Acquah prime de polse: ancje in chest câs, compagn dal un a zero, dongje dai merits dai zuiadôrs dal Turin a son i demerits di chei blancs e neris, che in difese si indurmidissin un tic masse dispès.
Il secont timp al somee prometi alc di miôr de bande de scuadre furlane. Cun di fat al rive il gol di Felipe e la formazion blancje e nere e mostre di vê plui snait e plui determinazion.
Magari cussì no, e je dome une impression: chel e chê si sfantin in curt e prime che l’Udin al cjati la strade dal doi a doi al è ancjemò il Toro chel che al segne, cun Martinez che al gjestìs te maniere miôr un balon golôs prontât di Acquah, al fâs fûr Felipe e Danilo e al firme il tierç gol de sô scuadre.
No je ancjemò finide: no par vie che i blancs e neris a rivin a dreçâ la partide te sô ultime part, ma parcè che il Turin al jemple il sac daûr di Karnezis ancjemò dôs voltis, prime cun Bellotti in cuintripît e po cun Martinez.
Dal blanc e neri al grîs e dal grîs al neri plui neri.
Mâl e vonde. Nus tocje di sperâ che no sedi ancjemò piês.
PS. O savìn ancje che almancul par cualchidun la partide e à vût alc di bon: il fat che il Toro al vedi vinçût.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn